|  |  |  |
| --- | --- | --- |
|  |  |  |
| *SIA “Rīgas veselības centrs” līguma* | *Nr.* |  |
| *SIA “Arbor Medical Korporācija” līguma* | *Nr.* | *N208/2018-39* |

**LĪGUMS**

**par ultrasonogrāfijas iekārtas nomu**

Rīgā 2018.gada 11.maijā

**SIA ““Rīgas veselības centrs”**, reģ. Nr.50103807561, (turpmāk tekstā - Nomnieks), kuru uz statūtu pamatu pārstāv tās valdes priekšsēdētāja Ineta Zīriņa un valdes locekle Skaidrīte Vasaraudze, no vienas puses, un

**SIA “Arbor Medical Korporācija”**, reģistrācijas Nr.40003547099, (turpmāk tekstā – Iznomātājs), kuru uz statūtu pamata pārstāv tās valdes locekle Dace Rātfeldere, no otras puses, abi kopā turpmāk tekstā - Puses, pastāvot pilnīgai vienprātībai, bez viltus, maldiem un spaidiem, saskaņā ar Publisko iepirkumu likumu un iepirkuma procedūras ““Digitālās ultrasonogrāfijas iekārtas noma, piegāde un uzstādīšana”, identifikācijas Nr. RVC 2018/05, rezultātiem, noslēdz šādu līgumu (turpmāk tekstā - Līgums):

**1. Līguma priekšmets**

1.1. Iznomātājs piegādā un nodod un Nomnieks pieņem lietošanā par maksu šādu medicīnas iekārtu (turpmāk tekstā – Prece):

|  |  |  |
| --- | --- | --- |
| **Līguma priekšmets** | **Cena EUR bez pievienotās vērtības nodokļa** | **Cena EUR ar pievienotās vērtības nodokli** |
| Ultrasonogrāfijas iekārta Philips Healthcare Affiniti 70 | 36 000.00 | 43 560.00 |

1.2. Preces nosaukums, apraksts un Precei izvirzītās prasības ir noteiktas Līguma pielikumā Nr. 1 “Tehniskā specifikācija”. Preces cena ir noteikta pielikumā Nr. 2 “Finanšu piedāvājums”.

1.3. Īpašuma tiesības paliek Iznomātājam, un Nomnieks neiegūst īpašuma tiesības uz Preci.

1.4. Prece Līguma darbības laikā atrodas pie Nomnieka.

1.5. Preces izmantošanas mērķis – ultrasonogrāfijas izmeklējumu nodrošināšana.

**2. PREČU PIEGĀDE**

2.1. Preces piegādes vieta: SIA “Rīgas veselības centrs” filiāle “Ziepniekkalns”, Spulgas ielā 24, Rīgā.

2.2. Preces piegādes un uzstādīšanas termiņš ir **6 (sešas) nedēļas** no līguma noslēgšanas dienas.

2.3. Preces nomas termiņš ir **36 (trīsdesmit seši) mēneši** no brīža, kad Puses parakstīja Līguma 2.4. punktā norādīto nodošanas – pieņemšanas aktu.

2.4. Preces piegāde ir uzskatāma par pabeigtu tad, kad minētajai Precei ir veikta iekārtas tehniskā uzraudzība (funkciju atbilstības testu un elektrodrošības pārbaudes) atbilstoši Ministru kabineta 2017. gada 28.novembra noteikumiem Nr. 689 “Medicīnisko ierīču reģistrācijas, atbilstības novērtēšanas, izplatīšanas, ekspluatācijas un tehniskās uzraudzības kārtība”, tā ir nogādāta un uzstādīta piegādes vietā, ir veikta personāla apmācība un ir parakstīts nodošanas – pieņemšanas akts (Līguma pielikums Nr. 4). Pirms nodošanas – pieņemšanas akta parakstīšanas Iznomātājs iesniedz Nomniekam Preces profilaktisko apkopju grafika plānu nākamajiem 12 mēnešiem, iepriekš to saskaņojot ar Nomnieka 6.3.punktā minēto kontaktpersonu.

2.5. Iznomātājs šī Līguma 2.4.punktā minēto Nomnieka personāla apmācību veic ne vēlāk kā 30 dienu laikā pēc Preces uzstādīšanas piegādes vietā. Pēc apmācības veikšanas Iznomātājs izsniedz apmācītajiem darbiniekiem Preces ekspluatācijas apmācības sertifikātus.

**3. NORĒĶINU KĀRTĪBA**

3.1. Nomas maksa par Līguma 1.1. punktā minētās Preces izmantošanu no Preces nodošanas-pieņemšanas brīža tiek noteikta EUR 1000.00 (viens tūkstotis *euro* un 00 centi) mēnesī, neieskaitot pievienotās vērtības nodokli (turpmāk - PVN). Nomas maksa tiek veikta saskaņā ar nomas maksājuma grafiku (Līguma 3.pielikums).

3.2. Līguma cena ietver visus piemērojamos nodokļus (izņemot, PVN) un nodevas. Līguma cena bez PVN nedrīkst tikt palielināta. PVN tiek aprēķināts atbilstoši Latvijas Republikas normatīvajos aktos noteiktajai likmei.

3.3. Ja saskaņā ar normatīvajiem aktiem tiek grozīta Preču PVN likme, Preču nomas maksa un Līguma summa ar PVN tiek grozīta bez atsevišķas Pušu vienošanās. Šādas PVN likmes stājas spēkā normatīvajos aktos noteiktajā kārtībā. Preču nomas maksa un Līguma summa bez PVN šādā kārtībā nevar tikt grozīta.

3.4. Nomnieks uzņemas saistības maksāt Iznomātājam nomas maksu saskaņā ar saņemto rēķinu par Līguma 1.1. punktā minētās Preces lietošanu. Rēķinu par līguma 3.1. punktā noteikto nomas maksu Iznomātājs iesniedz Nomniekam vienu reizi mēnesī par tekošo mēnesi līdz tekošā mēneša 1. datumam, nosūtot rēķinu elektroniski uz e-pastu: rvc@rigasveseliba.lv.

3.5. Nomniekam saņemtie rēķini ir jāapmaksā 15 dienu laikā, pārskaitot naudu Iznomātāja norādītajā kontā. Ja Prece tiek izmantota nepilnu mēnesi, bet Nomnieks par Preci jau ir samaksājis, Iznomātājs veic pārrēķinu un iesniedz rēķinu Nomniekam tādā apmērā, kādā Nomnieks Preci tekošajā mēnesī ir lietojis.

3.6. Visi Līgumā paredzētie maksājumi tiks uzskatīti par samaksātiem dienā, kad Nomnieks ir veicis pārskaitījumu Iznomātāja norēķinu kontā.

3.7. Par Līgumā noteikto maksājumu kavējumu Nomniekam pēc Iznomātāja pieprasījuma jāmaksā līgumsods 0,01% (viena desmitdaļa no procenta) apmērā no termiņā neapmaksātās summas par katru nokavēto dienu.

3.8. Nomas maksā ir iekļautas visas izmaksas, kas saistītas ar Preces piegādi, uzstādīšanu, uzturēšanu, personāla apmācības veikšanu, profilaktiskās tehniskās apkopes veikšanu Preces ražotāja ieteiktos starplaikos un Preces ekspluatācijas nodrošināšanu atbilstoši Ministru kabineta 2017.gada 28.novembra noteikumiem Nr. 689 “Medicīnisko ierīču reģistrācijas, atbilstības novērtēšanas, izplatīšanas, ekspluatācijas un tehniskās uzraudzības kārtība”.

**4. TEHNISKĀ APKOPE**

4.1. Iznomātājs nodrošina Preces tehnisko apkopi ražotāja noteiktajā apjomā, ievērojot ražotāja noteikto apkopes periodiskumu, bet ne retāk kā reizi 12 mēnešos. Iznomātājs nodrošina Preces bojāto detaļu nomaiņu pret pilnībā funkcionējošām rezerves daļām tā, ka Prece pilnā apjomā ir spējīga veikt tai paredzētās funkcijas, saskaņā ar šī Līguma nosacījumiem.

4.2. Iznomātājs šī Līguma ietvaros nodrošina Preces profilaktisko apkopi pēc darbu izpildes grafika atbilstoši ražotāja paredzētām prasībām, darbus iepriekš saskaņojot ar Nomnieka 6.3.punktā minēto kontaktpersonu.

4.3. Iznomātājs apņemas sniegt Nomniekam informāciju par Preces programmatūras lietošanu un bez maksas veikt visus ražotāja ieteiktos un izstrādātos uzlabojumus (kļūdu korekciju programmās, kā arī aizsardzības uzlabošanu) attiecīgās programmatūras versijās Līguma darbības laikā.

4.4. Iznomātājs apņemas veikt Preces korektīvo apkopi un remontu:

4.4.1. Iznomātājs veic Preces remontu pēc Nomnieka pieprasījuma;

4.4.2. Iznomātāja servisa inženierim jāierodas pie Nomnieka 4 (četru) stundu laikā pēc bojājuma pieteikšanas brīža. Nomnieks bojājuma pieteikumu nodod pa telefonu vai pa e-pastu šī Līguma 8.3. minētajai personai.

4.4.3. Iznomātāja Servisa inženieris novērtē Preces funkcionalitāti, sastāda defekta novērtēšanas aktu, kurā norāda bojājumu un nepieciešamās darbības. Nomnieks ar Iznomātāju vienojas par tālāku darbību.

4.4.4. Ja Nomnieka vainas dēļ, nepareizi eksplotējot Preci, ir paredzētas remonta izmaksas, tad Nomniekam ir tiesības pieprasīt Iznomātājam organizēt neatkarīgu ekspertīzi, kuras rezultātus iesniedz Nomniekam. Ja Nomnieks nepiekrīt ekspertīzes slēdzienam, viņš var organizēt pats neatkarīgu ekspertīzi.

4.4.5. Ja Preces bojājuma novēršanai vai remontam nepieciešams ilgāks laiks kā 3 (trīs) darba dienas, Iznomātājam nākamās dienas laikā jāziņo Nomniekam par paredzamo darba grafiku un Preces vai detaļas nomaiņas termiņiem.

4.4.6. Prece vai tās daļa tiek aizvietota, ja Preces remonts nav veicams 3 (trīs) dienu laikā, par to vienojoties abām Pusēm.

4.4.7. Iznomātājs apņemas Precei piegādāt un nomainīt pilnībā funkcionējošas rezerves daļas bojāto detaļu vietā, tā, ka Prece pilnā apjomā ir spējīga veikt tai paredzētās funkcijas, saskaņā ar šī Līguma nosacījumiem.

4.4.8. Gadījumā, ja Preces remonts notiek ilgāk kā 3 dienas, Nomnieks aptur šī Līguma 3.1.punktā paredzētos maksājumus līdz brīdim, kad Preces bojājums ir pilnībā novērsts un Prece pilnā apjomā ir spējīga veikt tai paredzētās funkcijas, saskaņā ar šī Līguma nosacījumiem.

4.7. Preces tehnisko apkopju, remontu un pārbaužu laikus, kas saistīti ar Ministru kabineta 2017.gada 28.novembra noteikumiem Nr. 689 “Medicīnisko ierīču reģistrācijas, atbilstības novērtēšanas, izplatīšanas, ekspluatācijas un tehniskās uzraudzības kārtība” izpildi, Iznomātājs iepriekš saskaņo ar līgumā 6.3. punktā norādīto Nomnieka kontaktpersonu.

**5. KVALITĀTE UN GARANTIJAS NOSACĪJUMI**

5.1 Iznomātājs garantē, ka piegādātās un uzstādītās Preces ir jaunas un nelietotas, augstas kvalitātes un atbilst Nomnieka tehniskajā specifikācijā izvirzītajām prasībām, kā arī visu to Latvijas Republikā spēkā esošo normatīvo aktu prasībām, kas uz tām attiecas

5.2. Nomas laikā Iznomātājs veic regulāras bezmaksas Preču pārbaudes un tehniskās apkopes atbilstoši Preces ražotāja noteiktajam.

5.3. Iznomātājs garantē, ka Preces nomas perioda laikā tiks nodrošināta Preces bezatteiču darbība 360 dienas katrā gadā (24h/7dienas nedēļā). Dīkstāve nevar pārsniegt 5 (piecas) dienas gadā. Ja dīkstāve pārsniedz šajā punktā minēto dienu skaitu katra kalendārā gada ietvaros un/vai kopējā Līguma termiņa ietvaros, Nomniekam ir tiesības piemērot līgumsodu Iznomātājam saskaņā ar Līguma noteikumiem.

5.4. Nomas laikā Iznomātājs apņemas bez maksas veikt bojātās Preces remontu vai nomaiņu 3 (trīs) dienu laikā pēc Nomnieka telefoniska izsaukuma saņemšanas brīža. Ja objektīvu iemeslu dēļ noteiktajā termiņā nav iespējams veikt Preces remontu vai Preces nomaiņu, Puses var vienoties par citu termiņu.

5.5. Defektus, kas radušies nepareizas ekspluatācijas rezultātā, apliecina neatkarīgs eksperts. Eksperta pakalpojumus sedz vainīgā puse.

**6. NOMNIEKA TIESĪBAS UN PIENĀKUMI**

6.1. Nomnieks ir tiesīgs Līguma darbības laikā netraucēti lietot Preci.

6.2. Ja, veicot Preces pieņemšanu, atklājas trūkumi, bojājumi vai citāda neatbilstība Līguma noteikumiem, Nomnieks par konstatētajiem pārkāpumiem sastāda defektu aktu, kuru iesniedz Iznomātājam***.*** Nomnieks paraksta Līguma 6.1.punktā norādīto nodošanas-pieņemšanas aktu tikai pēc tam, kad Iznomātājs ir pilnībā novērsis defektu aktā norādītos trūkumus, bojājumus un neatbilstības.

6.3. Nomnieka atbildīgā persona (ar tiesībām parakstīt Līgumā noteikto nodošanas-pieņemšanas aktu) ir Ilona Ivanova, tālr. 29525999, e-pasts: ilona.ivanova@rigasveseliba.lv.

6.4. Nomnieks pieņem 1.1. punktā noteiktās Preces Iznomātāja pārstāvja klātbūtnē, par ko Puses sastāda un paraksta Iekārtu nodošanas-pieņemšanas aktu.

6.5. Nomnieks ir tiesīgs pieprasīt, lai Iznomātājs Pušu saskaņotā laikā novērš defektus, kuri radušies vai atklājušies Preces lietošanas procesā.

6.6. Nomniekam ir pienākums:

6.6.1. lietot Preci šim nolūkam paredzētā veidā un saskaņā ar Preces lietošanas noteikumiem (lietošanas instrukcijai Līguma pielikumā Nr.6) un šī Līguma noteikumiem;

6.6.2. savlaicīgi maksāt nomas maksu pamatojoties uz šī Līguma noteikumiem;

6.7. Nomnieks nenes atbildību par zaudējumiem, kuri cēlušies nepārvaramas varas notikumu rezultātā.

**7. IZNOMĀTĀJA TIESĪBAS**

Iznomātājs ir tiesīgs:

7.1. saņemt nomas maksu un citas ar šī līgumu saistītas apmaksas;

7.2. pieprasīt Līguma pārtraukšanu un Preces nodošanu atpakaļ, ja Prece netiek lietota šajā Līguma 1.5. punktā minētajām mērķim paredzētā veidā un saskaņā ar Preces lietošanas noteikumiem un šī Līguma noteikumiem;

7.3. saņemt preci atpakaļ izbeidzoties šī Līguma 2.3.punktā minētajam nomas termiņam.

**8. IZNOMĀTĀJA PIENĀKUMI UN ATBILDĪBA**

8.1. Iznomātājam ir pienākums:

8.1.1. piegādāt Preci saskaņā ar Konkursa tehniskajā specifikācijā norādītām prasībām un atbilstoši ražotāja noteiktajai komplektācijai, veikt to uzstādīšanu un konfigurēšanu atbilstoši ražotāja noteiktajam tehnoloģiskajam procesam, nodrošināt Preces pirmreizējo funkciju atbilstības testēšanu un elektrodrošības pārbaudes, un iesniegt Nomniekam minēto pārbaužu protokolus atbilstoši Latvijas Republikā spēkā esošajiem normatīvajiem aktiem, kā arī izpildīt Līgumu saskaņā ar Līguma noteikumiem;

8.1.2. nodrošināt Preces piegādei un uzstādīšanai izmantoto materiālu, metožu, paņēmienu, kā arī darbus pārraugošo un izpildošo darbinieku kvalifikācijas atbilstību Latvijas Republikas spēkā esošo normatīvo aktu prasībām;

8.1.3. saskaņot ar Nomnieku Preces piegādes, uzstādīšanas, apkopju un remontdarbu veikšanas laikus ne vēlāk kā 2 (divas) darba dienas pirms konkrētās darbības uzsākšanas;

8.1.4. iesniegt Nomniekam nepieciešamo informācija par Preces ekspluatācijas noteikumiem un citiem Preces apkalpošanas noteikumiem, kā arī iesniegt Nomniekam Preces lietošanas instrukciju latviešu valodā papīra un elektroniskā datu nesējā;

8.1.5. veikt Nomnieka personāla apmācības Preces lietošanā un nepieciešamības gadījumā veikt atkārtotas Nomnieka personāla apmācības Preces lietošanā (ne biežāk kā reizi sešos mēnešos);

8.1.6. nodrošināt Nomniekam servisa inženiera diennakts palīdzību Preces bojājuma gadījumā šī Līguma 4.4.2. punktā paredzētajā termiņā;

8.1.7. netraucēt Nomniekam lietot Preci, ja tā tiek ekspluatēta atbilstoši vispārpieņemtām normām, Preces lietošanas noteikumiem un Līguma noteikumiem;

8.1.8. pēc Nomnieka pieprasījuma, Pušu saskaņotā laikā, pārbaudīt Preces tehnisko stāvokli un darba drošumu;

8.1.9. veikt Preces funkcionālās un elektrodrošības pārbaudes;

8.1.10.apdrošināt Preci saskaņā ar Iznomātāja akceptētiem apdrošināšanas noteikumiem.

8.2. Iznomātājs nenes atbildību par sekām, kas radušās, Nomniekam izmantojot Preci neatbilstoši Preces lietošanas noteikumiem.

Iznomātājs nenes atbildību par zaudējumiem, kuri cēlušies nepārvaramas varas notikumu rezultātā.

8.3. Iznomātāja atbildīgā persona (ar tiesībām parakstīt Līgumā noteikto nodošanas-pieņemšanas aktu) ir Valters Veispals, tālr.: 67620126; 28609531, e-pasts valters.veispals@arbor.lv.

**9. LĪGUMA SPĒKĀ ESAMĪBA**

9.1. Šis līgums stājās spēkā abpusējas parakstīšanas brīdī un ir spēkā līdz saistību izpildes termiņa beigām.

9.2. Prece pēc līguma termiņa beigām tiek nodota Iznomātājam atbilstoši šī līguma nosacījumiem.

9.3. Nomnieks, beidzoties nomas termiņam, nodod Iznomātājam Preci ar Preces nodošanas-pieņemšanas aktu (šī līguma 5. pielikums) Nomnieka norādītajā adresē, Iznomātājs apņemas pieņemt preci un parakstīt pieņemšanas nodošanas aktu 2 darba dienu laikā, skaitot no attiecīga paziņojuma saņemšanas dienas, pretējā gadījumā Prece ir uzskatāma par nodotu Iznomātājam 5 (piecu) darba dienā no paziņojuma nosūtīšanas un Iznomātājs uzņemas pilnu atbildību par Preces saglabāšanu.

9.4. Ja Nomnieks Preci nenodod Līgumā noteiktajos gadījumos un kārtībā, Nomnieks maksā līgumsodu 0.1 ***%*** (viena desmitdaļa procenta) apmērā no Preces summas par katru dienu līdz Preces nodošanai Iznomātājam.

9.5. Nomniekam ir tiesības vienpusēji izbeigt Līgumu gadījumā, ja 30 dienu laikā netiek atjaunota bojātās Preces funkcionalitāte.

**10. PUŠU ATBILDĪBA UN DOMSTARPĪBU RISINĀŠANAS KĀRTĪBA**

10.1. Puses ir atbildīgas par Līguma saistību nepienācīgu izpildi vai neizpildi vispār saskaņā ar Līgumu un Latvijas Republikā spēkā esošajiem normatīvajiem aktiem.

10.2. Ja Nomnieks kavē Līguma 3.5.punktā noteikto maksājuma termiņu, tad Iznomātājam ir tiesības pieprasīt no Nomnieka līgumsodu 0,05% (nulle komats nulle pieci procenti) apmērā no Nomnieka neapmaksātās summas par katru nokavēto dienu, bet ne vairāk kā 10% (desmit procenti) apmērā no neapmaksātās summas.

10.4. Ja Iznomātājs kavē Līguma izpildi ilgāk par 10 (desmit) dienām pēc Līguma 2.2.punktā noteiktā termiņa notecēšanas, Nomniekam ir tiesības vienpusēji izbeigt Līguma darbību. Šādā gadījumā Nomnieks neatlīdzina Iznomātajam nekādus tā ieguldījumus, bet Iznomātājam jāsamaksā visa līgumsoda summa.

10.5. Līgumsoda un zaudējumu atlīdzības samaksa neatbrīvo vainīgo Pusi no pienākuma izpildīt Līgumā noteiktās saistības, ja Līgumā nav noteikts citādi.

10.6. Iekārtu nejaušas nozaudēšanas vai bojāejas risks, un ar to saistītie zaudējumi gulstas uz Iznomātāja līdz Preces pieņemšanas brīdim saskaņā ar Līguma 6.1.punktu.

10.7. Visas domstarpības un strīdus, kas varētu rasties starp Pusēm Līguma izpildes gaitā, Puses apņemas risināt savstarpēju sarunu ceļā. Ja viena mēneša laikā Puses nepanāk vienošanos sarunu ceļā, strīdi Latvijas Republikas normatīvajos aktos noteiktajā kārtībā tiek izskatīti Latvijas Republikas tiesā.

10.8. Šī Līguma 5.4.punktā minētajā gadījumā Nomniekam ir tiesības pieprasīt noIznomātājalīgumsodu 0,05% (nulle komats nulle pieci procenti) apmērā no Līguma summas, kas noteikta Līguma 1.1.punktā, par katru dīkstāves dienu, kas pārsniedz 3 (trīs) dienas gadā, bet ne vairāk kā 10% (desmit procenti) apmērā no Līguma kopējās summas.

**11. NEPĀRVARAMA VARA**

11.1.Puses tiek atbrīvotas no atbildības par pilnīgu vai daļēju Līguma saistību neizpildi, ja un kad šāda neizpilde ir notikusi nepārvaramas varas (Force Majeure) apstākļu iestāšanās rezultātā pēc Līguma parakstīšanas dienas kā posts vai nelaime, kuru Pusēmnebija iespējams ne paredzēt, noslēdzot šo Līgumu, ne izvairīties vai novērst to rezultātus ar saprātīgiem līdzekļiem. Šāds Force Majeure ietver sevī apstākļus, kuri izriet ārpus Pušu kontroles un atbildības (dabas katastrofas, ūdens plūdi, ugunsnelaime, zemestrīce un citas stihiskas nelaimes, kā arī karš un kara darbība, streiki, izņemot Pušu darbinieku streiki, jauni valsts un pašvaldību normatīvie akti un citi apstākļi, kurus Puses nevarēja paredzēt vai saprātīgi novērst).

11.2.Pusei, kas nokļuvusi Force Majeure apstākļos, bez kavēšanās, bet ne vēlāk kā 5 (piecu) darba dienu laikā pēc Force Majeure iestāšanās rakstiski jāinformē par to otrā Puse. Ziņojumam jāpievieno izziņa, ko izsniegusi kompetenta iestāde un kas satur minēto apstākļu apstiprinājumu un raksturojumu. Ar rakstisko vienošanos Puses apliecinās, vai šādi Force Majeure apstākļi traucē vai padara Līguma saistību izpildi par neiespējamu, kā arī izlems līgumsaistību turpināšanas (vai izbeigšanas) būtiskos jautājumus, un pievienos šim Līgumam. Līgumsaistību turpināšanas gadījumā Puses apņemas līgumsaistību izpildes termiņu pagarināt proporcionāli tam laika posmam, kas būs vienāds ar iepriekš minēto apstākļu izraisīto kavēšanos. Puse, kas neievēro šo noteikumu, zaudē tiesības atsaukties uz nepārvaramas varas apstākļiem kā uz Līguma saistību neizpildes vai nepienācīgas izpildes pamatu.

11.3. Ja minēto apstākļu dēļ Līgums nedarbojas ilgāk par 3 (trīs) kalendārajiem mēnešiem, tad katrai Pusei ir tiesības atteikties no tālākas Līguma saistību izpildes. Šajā gadījumā neviena Puse nevar prasīt zaudējumu, kas radušies Līguma izbeigšanas rezultātā, atlīdzību otrai Pusei.

**12. CITI NOTEIKUMI**

12.1. Iznomātājs par pilnvaroto pārstāvi šī Līguma darbības laikā nozīmē Valteru Veispalu, tālr.: 67620126; 28609531, e-pasts valters.veispals@arbor.lv..

12.2. Nomnieks par pilnvaroto (līguma atbildīgo) pārstāvi šī Līguma darbības laikā nozīmē: Ilonu Ivanovu, tālr. 29525999, e-pasts: ilona.ivanova@rigasveseliba.lv.

12.3. Pilnvarotie pārstāvji, veicot savstarpējo saziņu, izmanto šī Līguma 12.1. un 12.2. punktā minētos rekvizītus (tālruņu numurus, e-pasta adreses). Pilnvarotajiem pārstāvjiem nav tiesību veikt labojumus vai izdarīt grozījumus šajā Līgumā vai tā pielikumos.

12.4. Pilnvarotie pārstāvji ir tiesīgi:

12.4.1. parakstīt Preces nodošanas-pieņemšanas aktu;

12.4.2. sastādīt un parakstīt defektu aktus;

12.4.3. savlaicīgi un nekavējoties informēt par tehniskām problēmām, risināt citus, ar Preces lietošanu saistītus jautājumus.

12.5. Visi no šī Līguma izrietošie paziņojumi, lūgumi, pieprasījumi un cita veida informācija ir noformējama rakstveidā latviešu valodā un nododama adresātam (otrai pusei) pret parakstu vai pa pastu uz šajā līgumā norādītajām adresēm. Visa līgumā noteiktā korespondence (paziņojumi, lūgumi, pieprasījumi u.c. informācija) ir uzskatāma par saņemtu (izsniegtu) dienā, kad otra Puse ir parakstījusies uz iesniegtā dokumenta vai piektajā dienā pēc Latvijas pasta zīmogā norādītā datuma par ierakstītas vēstules nosūtīšanu.

12.6. Visi Līguma pielikumi, kā arī visas šā Līguma ietvaros rakstiski noformētās un Pušu parakstītās izmaiņas, grozījumi un papildinājumi, līgumslēdzēju norunas, vienošanās, akti un citi dokumenti, kas ir tieši saistīti ar šo Līgumu, tiek pievienoti Līgumam un kļūst par tā neatņemamu sastāvdaļu. Jebkuri Līguma grozījumi vai papildinājumi ir spēkā tikai tad, kad tie izteikti rakstveidā un ir Pušu (to pilnvarotu personu) parakstīti.

12.7. Pusēm ir jāizpilda visas no šī Līguma izrietošās saistības arī pēc Līguma pārtraukšanas.

12.8. Mainot nosaukumu, adresi, rekvizītus vai pilnvarotos pārstāvjus, katra Puse apņemas 7 (septiņu) darba dienu laikā paziņot otrai Pusei par izmaiņām.

12.9. Savstarpējās Pušu attiecības, kas netiek paredzētas Līgumā, ir regulējamas saskaņā ar Latvijas Republikā spēkā esošajiem normatīvajiem aktiem.

12.10. Strīdi starp Pusēm, kuri radušies sakarā ar šī Līguma pildīšanu, ir atrisināmi savstarpēju sarunu ceļā. Ja Puses 14 (četrpadsmit) dienu laikā nespēs vienoties, strīds risināms Latvijas Republikas spēkā esošo normatīvo aktu tiesību normu noteiktajā kārtībā tiesā.

12.11. Līgums sastādīts 2 (divos) identiskos eksemplāros, katrs uz \_\_\_\_ \_\_\_\_\_\_\_\_\_\_\_\_\_ lapām (t.sk. ar pielikumiem), ar vienādu juridisku spēku, no kuriem viens glabājas pie Nomnieka, otrs - pie Iznomātāja.

**13. PUŠU REKVIZĪTI UN PARAKSTI**

|  |  |
| --- | --- |
| **NOMNIEKS**:**SIA “Rīgas veselības centrs”** Spulgas iela 24, Rīga, LV-1058Banka: AS “SEB Banka”Bankas kods: UNLALV2XKonta Nr. LV13UNLA0050022263669 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_I.Zīriņa\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_S.Vasaraudze | **IZNOMĀTĀJS**:**SIA “Arbor Medical Korporācija”**Meistaru iela 7, Valdlauči, Ķekavas pag., Ķekavas novads, LV-1076Banka: AS “Swedbanka”Bankas kods: HABALV22Konta Nr. LV98HABA0551000850592\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_D.Rātfeldere |